**Valkomiteen si behovsanalyse for styreperioden frå april 2024**

I samsvar med instruksen for valkomiteen, har valkomiteen utferda dette dokumentet som grunnlag for arbeidet med styrekandidatinnstillinga fram mot landsmøtet i april 2024. I tillegg til valkomiteen sine eigne inntrykk, vurderingar og erfaringar byggjer behovsanalysen mellom anna på innspel innhenta frå medlemmane i det sitjande styret, sekretariatet, og andre innspel valkomiteen har motteke frå medlemsmassen i samband med regionmøta hausten 2023.

**Amnesty International og Amnesty International Norge**

Amnesty International er den største menneskerettsorganisasjonen i verda, med om lag 10 millionar støttespelarar, medlemmar og aktivistar i 150 land. Den norske seksjonen har om lag 100 000 medlemmar og støttespelarar. Av desse er om lag 60 000 medlemmar med fulle demokratiske rettar i organisasjonen. Vidare har den norske seksjonen om lag 70 fast tilsette, fordelt på eit hovudkontor og fem regionkontor. Amnesty tek av prinsipielle grunnar ikkje imot statsstøtte.

**Generelt om kva kompetanse og eigenskapar styret i Amnesty International Norge bør inneha**

Styret er det øvste organet i Amnesty International Norge mellom landsmøta, og har dermed det overordna ansvaret for all aktivitet i den norske seksjonen. I styret etterstreber ein ei god fordeling når det kjem til kompetanse kjønn, alder (inkludert ungdomsrepresentant), geografisk spreiing, og mangfaldet i det norske samfunnet. Styret må ha særleg kompetanse innanfor menneskerettar (juridisk og samfunnsfagleg), -aktivisme, -politikk og -strategi. Vidare må styret også ha kompetanse innanfor organisasjonsutvikling- og styring, marknadsføring, fundraising, teknologi og økonomi. Styret må også ha kompetanse og kapasitet til sjølv å fastsetje planar, strategiar, budsjett med meir, og til å føre tilsyn med korleis slike vedtak vert følgde opp i sekretariatet og andre delar av rørsla. Styret må vidare ha god kjennskap til det frivillige arbeidet i seksjonen, og vere i stand til å kommunisere godt med medlemmane.

Styret må også ha kompetanse til å forvalte arbeidsgjevaransvaret for generalsekretæren, og å forvalte det overordna ansvaret for arbeidstilhøva for dei andre tilsette i den norske seksjonen. Det er også ein fordel om styremedlemmar har nettverk og kontaktar som kan bidra til å styrke Amnesty si evne til å påverke politiske og andre prosessar i Noreg som er relevante for Amnesty sitt virke.

Det norske styret representerer den norske seksjonen i ei rekkje organ og prosessar i den globale delen av Amnesty-rørsla. Mellom anna peikar styret ut dei norske representantane til det øvste internasjonale organet i Amnesty International, nemleg Global Assembly. Styret deltek også i handsaminga av ei rekkje globale prosessar knytt til spørsmål om menneskerettar, organisasjon og økonomi. Styret må ha fagleg kompetanse, språkkunnskap (dei offisielle Amnesty-språka er engelsk, fransk, spansk) og kapasitet til å delta i desse prosessane.

For at styret skal vere best mogleg rusta til ein variert og tidvis uføreseieleg sakshandsaming tilstreber valkomiteen å balansere omsynet til kontinuitet med å jamt innpass av nye styrekandidatar. Komiteen forsøker også alltid å sikre at det er medlemmar i styret med potensiale til å ta på seg verv med større ansvar nasjonalt og internasjonalt. Med unntak av styreleiar er det ikkje godtgjering for styreverva. Valkomiteen vil derfor prioritere kandidatar med både kapasitet og Amnesty-engasjement.

**Valkomiteen sine prioriteringar for den komande styreperioden**

Fleire av styremedlemmane som har lang erfaring frå styret går mot slutten av styreperiodane sine, og kan etter vedtektene ikkje stille til attval. Dette gjeld mellom anna styreleiarvervet. Valkomiteen har derfor eit særleg fokus på å finne kandidatar til styreleiarvervet, samt å sørge for å erstatte den kompetansen som styremedlemmane som forsvinn ut innehar. Det gjeld særleg på felt som økonomistyring, menneskerettskunnskap, juridisk kompetanse, organisasjonskunnskap, og kjennskap til og erfaring frå Amnesty-arbeid og aktivisme.

Vidare er det etter komiteen sitt syn viktig å sikre tilstrekkeleg kontinuitet når fleire styremedlemmar som har vore i styret over mange periodar forsvinn ut.

Utgåande styreleiar har i dei siste periodane ofte representert den norske seksjonen i internasjonale fora. Valkomiteen meiner derfor at det er viktig at styret innehar kandidatar med kompetanse og evner som kan ivareta den norske seksjonen sine interesser i den internasjonale rørsla, og som kan drive internasjonal nettverksbygging.

Valgomiteen meiner også at styret i større grad bør spegle mangfaldet i det norske samfunnet. Vidare meiner komiteen det er viktig at styret har styrka kompetanse på fundraising.

Samla sett er valkomiteen sine særlege prioriteringar i arbeidet med innstillinga til neste styreperiode (ikkje i noko spesiell rekkjefølgje):

* Økonomistyring
* Mangfald
* Organisasjonserfaring
* Finne fleire moglege styreleiarkandidatar
* Fundraising
* Erfaring med Amnesty-arbeid og -aktivisme
* Kandidatar som kan representere Norge til internasjonale verv